title: Решение на Надзорния орган на ЕАСТ № 20/14/COL от 29 януари 2014 година за деветдесет и второ изменение на процесуалните и материалноправните норми в сферата на държавната помощ

text:
               19.6.2014

               BG

               Официален вестник на Европейския съюз

               L 179/77

         РЕШЕНИЕ НА НАДЗОРНИЯ ОРГАН НА ЕАСТ
   № 20/14/COL
   от 29 януари 2014 година
   за деветдесет и второ изменение на процесуалните и материалноправните норми в сферата на държавната помощ
   НАДЗОРНИЯТ ОРГАН НА ЕАСТ,
   КАТО ВЗЕ ПРЕДВИД Споразумението за Европейското икономическо пространство (1), и по-специално членове 61 — 63 от него и протокол 26 към него,
   КАТО ВЗЕ ПРЕДВИД Споразумението между държавите от ЕАСТ за създаване на Надзорен орган и Съд (2), и по-специално член 5, параграф 2, буква б) и член 24 от него,
   като има предвид, че:
   Периодът на прилагане на главата за корабостроенето от Насоките на Надзорния орган на ЕАСТ за държавната помощ (3) изтече на 31 декември 2013 г. (4)

   Тази глава съответстваше на Рамката на Общността за държавната помощ за корабостроенето (5), чийто период на прилагане също изтече на 31 декември 2013 г. (6)

   На 6 декември 2013 г. Европейската комисия („Комисията“) публикува Съобщение относно удължаването на периода на прилагане на Рамката за държавната помощ за корабостроенето до 30 юни 2014 г. (7)

   Съгласно параграф 10 от Рамката на Общността Комисията предвижда да включи разпоредбите за помощта за иновации за корабостроенето в Рамката на Общността за държавната помощ за научните изследвания и развойната дейност и иновациите, а разпоредбите за регионалната помощ за корабостроенето — в Насоките за регионалната помощ.
   На 19 юни 2013 г. Комисията прие новите Насоки относно регионалната държавна помощ за периода 2014 — 2020 г. Надзорният орган на ЕАСТ („Органът“) също прие нови Насоки за регионалната държавна помощ за периода 2014 — 2020 г. Тези насоки обаче ще се прилагат едва от 1 юли 2014 г.
   Комисията също така е в процес на преразглеждане на Рамката за държавната помощ за научните изследвания и развойната дейност и иновациите. Датата на приемане на новата Рамка за държавната помощ за научните изследвания и развойната дейност и иновациите още не е известна, но Комисията възнамерява да приключи този процес до 30 юни 2014 г.
   Като се има предвид, че Органът също предвижда общите хоризонтални разпоредби да обхванат и корабостроителния сектор, както е установено в точка 10 от неговите насоки за корабостроенето, и с цел да се осигури еднакво прилагане на правилата за държавната помощ в цялото Европейско икономическо пространство периодът на прилагане на настоящата глава за корабостроенето от Насоките за държавната помощ на Органа следва да бъде продължен.
   Проведени са консултации с Комисията и държавите от ЕАСТ,
   ПРИЕ НАСТОЯЩОТО РЕШЕНИЕ:
   Член 1
   В точка 35 от главата за корабостроенето от Насоките за държавната помощ на Надзорния орган на ЕАСТ първото изречение се чете, както следва:

                  „(35)

                  Органът ще прилага принципите, определени в настоящите насоки, до 30 юни 2014 г.“

   Член 2
   Само текстът на английски език е автентичен.

      Съставено в Брюксел на 29 януари 2014 година.

            За Надзорния орган на ЕАСТ

         Oda Helen SLETNES

            Председател

         Frank BÜCHEL

            Член на колегията

      (1)  „Споразумението за ЕИП“.

      (2)  „Споразумението за надзор и съд“.

      (3)  ОВ L 31, 31.1.2013 г., стр. 77 и притурка за ЕИП № 7, 31.1.2013 г., стр. 1.

      (4)  Вж. точка 35 от Насоките за държавната помощ на Надзорния орган на ЕАСТ за корабостроенето.

      (5)  ОВ C 364, 14.12.2011 г., стр. 9.

      (6)  Вж. точка 35 от Рамката на Общността за държавната помощ за корабостроенето.

      (7)  ОВ C 357, 6.12.2013 г., стр. 1.


title: Решение (ЕС) 2015/1321 на Комисията от 23 юни 2010 година относно държавна помощ C 38/07 (ex NN 45/07), предоставена от Франция в полза на Arbel Fauvet Rail SA (нотифицирано под номер C(2010) 4112) (Текст от значение за ЕИП)

text:
               31.7.2015

               BG

               Официален вестник на Европейския съюз

               L 203/31

         РЕШЕНИЕ (ЕС) 2015/1321 НА КОМИСИЯТА
   от 23 юни 2010 година
   относно държавна помощ C 38/07 (ex NN 45/07), предоставена от Франция в полза на Arbel Fauvet Rail SA

         (нотифицирано под номер C(2010) 4112)

   (само текстът на френски език е автентичен)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 108, параграф 2, първа алинея от него (1),
   като взе предвид Споразумението за Европейското икономическо пространство, и по-специално член 62, параграф 1, буква а) от него,
   след като прикани заинтересованите страни да представят коментарите си съгласно гореспоменатите разпоредби (2),
   като има предвид, че:
   1.   ПРОЦЕДУРА

   1.1.   Процедура пред Комисията

               (1)

               Чрез подадена жалба Комисията бе информирана за определени мерки за подкрепа, осъществени от Франция в полза на дружеството Arbel Fauvet Rail SA (наричано по-нататък „AFR“). Със съобщения от 28 януари 2006 г., 25 октомври 2006 г., 30 януари 2007 г. и 6 юни 2007 г. Франция представи допълнителна информация.

               (2)

               С писмо от 12 септември 2007 г. Комисията информира Франция за решението си да започне официалната процедура по разследване по член 108, параграф 2 от ДФЕС във връзка с тази помощ.

               (3)

               Със съобщения от 12 октомври 2007 г. и от 18 и 19 декември 2007 г. Франция представи коментари.

               (4)

               Решението на Комисията да започне официалната процедура по разследване бе публикувано в Официален вестник на Европейския съюз
                   (3). Комисията прикани заинтересованите страни да представят своите забележки по въпросната помощ.

               (5)

               Комисията не получи забележки от заинтересованите страни.

               (6)

               На 2 април 2008 г. Комисията прие отрицателно решение по разглежданите мерки (4) и разпореди възстановяване (наричано по-нататък „първоначалното решение относно AFR“).

               (7)

               На 9 юли 2008 г. първоначалното решение относно AFR беше оспорено от регион Нор - Па дьо Кале (Région Nord - Pas-de-Calais) (T-267/08), а на 17 юли 2008 г. — от агломерацията на Дуе (Communauté d'agglomération du Douaisis) (T-279/08). Едно от основанията за отмяна, повдигнати от жалбоподателите, беше липсата на мотиви по отношение на изчисляването на елемента на помощ. Жалбоподателите твърдяха също така, че Комисията е допуснала явна грешка в преценката, като е категоризирала погрешно AFR като предприятие в затруднение.

         1.2.   Решението Biria

               (8)

               В първоначалното решение относно AFR от 2 април 2008 г. размерът на помощта беше изчислен въз основа на метод, определен в предходно решение на Комисията по дело C 38/2005 „Biria Group“ (наричано по-долу „решението Biria“) (5).

               (9)

               С производства (6) от 5 април 2007 г. (T-102/07) и 16 април 2007 г. (T-120/07) решението Biria беше обжалвано съответно от органа, предоставил помощта, и от юридическия правоприемник на получателите на помощта. На 3 март 2010 г. (7) Общият съд анулира решението Biria.

               (10)

               Въпреки че Общият съд потвърди до голяма степен мотивите на Комисията, решението все пак беше отменено поради липса на мотиви по една определена точка. Общият съд прие, че Комисията не може единствено да се позове на Известието на Комисията от 1997 г. относно метода за определяне на референтната ставка и размера на сконтовия процент (8) (наричано по-нататък „Известието от 1997 г. за референтната ставка“) в мотивите относно изчисляването на рисковите премии при определяне на размера на елемента на помощ в един заем за предприятие в затруднение.

         1.3.   Оттегляне

               (11)

               Първоначалното решение относно AFR изрично се позовава на съображенията в решението Biria, като това доведе до отмяната му от Общия съд. Мотивите в решението Biria и в първоначалното решение относно AFR по отношение на рисковата премия, която да се използва, се основават на сходни елементи.

               (12)

               Въз основа на това Комисията констатира, в светлината на решението Biria, че първоначалното решение относно AFR от 2 април 2008 г. не е правно мотивирано в достатъчна степен по отношение на нивото на рисковата премия, която да се използва. Тъй като решението не е окончателно, има основание то да бъде оттеглено и да бъде прието ново решение.

         2.   ОПИСАНИЕ НА ПОМОЩТА

   2.1.   Получателят

               (13)

               AFR е фирма за строителство на железопътно оборудване, специализирана в производството на товарни вагони и контейнери цистерни. Дружеството е един от най-важните производители на подвижен железопътен състав на европейския пазар. Седалището му е в Douai (Nord) и през 2008 г. в него са работели около 265 души.

               (14)

               През 2005 г. AFR е притежавано изцяло от дружеството Arbel SA (9). Тогава в AFR работят около 330 души.

               (15)

               В продължение на няколко години AFR работи на загуба. Икономическите затруднения на дружеството се задълбочават след 2001 г. Тази тенденция се засилва между 2002 и 2005 г. Таблицата по-долу показва някои ключови показатели за ефективността на AFR през периода преди отпускането на помощта:

                           Към 31.12.2004 г.

                           Към 31.12.2003 г.

                           Към 31.12.2002 г.

                           Към 31.12.2001 г.

                           Оборот, в евро

                           22 700 000

                           42 700 000

                           42 000 000

                           70 000 000

                           Нетен резултат, в евро

                           – 11 589 620

                           – 14 270 634

                           – 2 083 746

                           – 10 500 000

                           Собствен капитал, в евро

                           – 21 090 000

                           – 23 000 000

                           – 8 700 000

                           – 6 600 000

         2.2.   Мерките за подкрепа

               (16)

               На 4 юли 2005 г. регион Nord - Pas-de-Calais и Communauté d'agglomération du Douaisis отпускат на AFR съвместен подлежащ на възстановяване заем от общо 2 млн. евро, по 1 млн. евро от всеки.

               (17)

               Съгласно предоставената от френските власти информация условията на заема са били следните:

                           —

                           подлежащият на възстановяване заем от региона е отпуснат при годишна лихва от 4,08 % (лихвен процент, еквивалентен на референтната ставка на Общността, приложима в момента на отпускането), при условие че бъде завършен планът за финансиране, разработван от AFR. Предвидено е заемът да бъде възстановен чрез вноски веднъж на шест месеца за период от три години, считано от 1 януари 2006 г.;

                           —

                           заемът, отпуснат от Communauté d'agglomération du Douaisis е при годишна лихва от 4,08 % (лихвен процент, еквивалентен на референтната ставка на Общността, приложима в момента на отпускането), при условие че подлежащият на възстановяване заем бъде изплатен от региона при същите условия и при условие че бъде приведено доказателство за окончателно сливане между AFR и Lormafer — друго дружество, контролирано от Arbel SA. Предвидено е този заем също да бъде възстановен чрез вноски веднъж на шест месеца за период от три години, считано от 1 януари 2006 г.

         3.   ПРИЧИНИ ЗА ОТКРИВАНЕ НА ОФИЦИАЛНАТА ПРОЦЕДУРА ПО РАЗСЛЕДВАНЕ

               (18)

               В решението си за откриване на официалната процедура по разследване Комисията изрази становището, че подлежащите на възстановяване заеми представляват държавна помощ по смисъла на член 107, параграф 1 от ДФЕС. В тази връзка Комисията отбеляза, че горепосочените заеми предоставят предимство на AFR поради това, че предприятието не е могло да си осигури средства при такива благоприятни условия на финансовите пазари, като се има предвид финансовото му положение.

               (19)

               Комисията също така счете, че AFR е било предприятие в затруднение по смисъла на Насоките на Общността за държавните помощи за оздравяване и преструктуриране на предприятия в затруднение (наричани по-нататък „насоките“) (10) и следователно съвместимостта на държавната помощ, която е получило предприятието, трябва да се разгледа в контекста на насоките. Комисията изрази съмнение относно съвместимостта на помощта с вътрешния пазар в контекста на насоките.

         4.   КОМЕНТАРИ НА ФРАНЦИЯ

               (20)

               Френските власти заявиха, че въпреки трудния период, през който е преминало AFR по времето, когато са отпуснати и впоследствие преведени подлежащите на възстановяване заеми (т.е. през юли и втората половина на 2005 г.), дружеството все пак е запазило доверието на своите клиенти и банкери.

               (21)

               В подкрепа на своите твърдения френските власти приведоха следните елементи, определени като „знаци за доверие“ в AFR от страна на клиенти и банки:

                           —

                           банката […] (11) е увеличила овърдрафта по текущата сметка на AFR с 2 млн. евро (гарантирани от […]);

                           —

                           AFR е получило 7 млн. евро частично авансово плащане от своите клиенти (гарантирано от […]), към което през януари 2006 г. се добавят 4 млн. евро ново авансово плащане;

                           —

                           в същото време предприятието се е ползвало с гаранции по вземания на доставчиците в размер на 4 млн. евро, осигурени от […].

               (22)

               Френските власти подкрепиха коментарите си с документи, които показват следното:

                           —

                           към 1 юли 2005 г. лихвеният процент на овърдрафта е бил 4,4199 %;

                           —

                           към 6 май 2005 г. текущата стойност на различните гаранции (доставчици, банкови гаранции за изпълнение на договор, финансови гаранции), предоставени от […] в полза на AFR, е била 29 млн. евро.

               (23)

               Френските власти заявиха също така, че AFR е разработило мерки „за възстановяване на поръчките, дейността, работата и счетоводния баланс на AFR“. Тези мерки, описани от френските власти като „план за преструктуриране“, са съсредоточени в три основни области: а) нова търговска стратегия (насочена към постигане на по-добри позиции на пазара на продуктите на AFR); б) намаляване на числеността на персонала; и в) план за финансиране и рекапитализация. Според френските власти прилагането на мерките от 2004 г. е донесло ползи, като по-специално е довело до увеличаване на оборота (от 22,6 млн. евро през 2004 г. на 45 млн. евро през 2005 г.) и до подобряване на нетния резултат, който въпреки това остава отрицателен (нетните загуби са спаднали от 11,9 млн. евро през 2004 г. на 8,1 млн. евро през 2005 г.).

               (24)

               Уместно е да се отбележи също, че в обжалването на първоначалното решение относно AFR жалбоподателите, посочени в съображение 7, твърдяха, че AFR не е било предприятие в затруднение в момента на предоставянето на помощта. В тази връзка те твърдяха, че Комисията е допуснала явна грешка в преценката, като не е обърнала достатъчно внимание на „мерките за възстановяване“ на AFR (посочени в съображение 23), чийто положителен резултат (отразен по-специално в поредица от договори за доставка, сключени от AFR през 2004 г. и първата половина на 2005 г.) обезсилва аргументите на Комисията в подкрепа на заключението, че AFR е предприятие в затруднение.

         5.   ОЦЕНКА НА ПОМОЩТА В КОНТЕКСТА НА ЧЛЕН 107 ОТ ДОГОВОРА

   5.1.   Наличие на държавна помощ

   5.1.1.   Държавни ресурси

               (25)

               Член 107, параграф 1 от ДФЕС гласи, че освен когато в Договорите е предвидено друго, всяка помощ, предоставена от държава членка или чрез ресурси на държава членка, която нарушава или заплашва да наруши конкуренцията чрез поставяне в по-благоприятно положение на определени предприятия или производството на някои стоки, доколкото засяга търговията между държавите членки, е несъвместима с вътрешния пазар.

               (26)

               По отношение на подлежащите на възстановяване заеми Комисията отбелязва следното.

               (27)

               Член 107 от ДФЕС не се прилага само за помощта, отпусната от националните правителства на държавите членки, но и за помощта от местни и регионални власти, като например регион Nord - Pas-de-Calais или Communauté d'agglomération du Douaisis. Средствата на тези власти представляват държавни средства, а решенията им да отпуснат въпросните заеми на AFR се приписват на държавата.

         5.1.2.   Помощ, поставяща определени предприятия в по-благоприятно положение

               (28)

               Заемите са отпуснати в период, когато AFR се намира в деликатно финансово положение. В решението за откриване на процедурата Комисията прецени, че като се вземе предвид икономическото състояние на AFR, описано в съображение 15 от настоящото решение, то е предприятие в затруднение по смисъла на насоките към момента на отпускане на помощта. Комисията също отбеляза, че заемите са отпуснати без никакво обезпечение, гарантиращо тяхното изплащане, докато за приложените лихвени проценти се предполага, че съответстват на ставката, приложима за заеми, „гарантирани с обикновени обезпечения“ (12). Имайки предвид финансовото положение на AFR Комисията е на мнение, че предприятието не би било в състояние да получи средства при такива благоприятни условия на кредитния пазар. Ето защо въпросните заеми представляват преимущество за AFR.

               (29)

               В тази връзка следва да се отбележи, че френските власти заявиха въз основа на примерите, приведени в съображение 24, че AFR все още се е ползвало с доверието на своите банкери и клиенти към момента на отпускането на помощта. Въз основа на тези коментари разбирането на Комисията е, че Франция оспорва твърдението, че AFR не е било в състояние да получи средства при подобни условия на кредитния пазар (което е равнозначно на оспорване на това, че подлежащите на възстановяване заеми са донесли преимущество за AFR) и a fortiori, че AFR е било предприятие в затруднение по смисъла на насоките към момента на отпускане на подлежащите на възстановяване заеми.

               (30)

               Въпреки това коментарите на Франция не промениха анализа, направен в решението за откриване на официалната процедура по разследване, поради следните причини.

               (31)

               Примерите за заеми, посочени от френските власти (като разрешението за овърдрафт по текущата сметка и частичните авансови плащания от клиентите) не са сравними с въпросните подлежащи на възстановяване заеми. Овърдрафтът по текуща сметка е заем с много кратък срок за разлика от подлежащите на възстановяване заеми, които имат продължителност три години. Тези различни видове заеми следователно не подлежат на един и същ анализ на риска от страна на кредиторите и фактът, че даден длъжник може да получи краткосрочен заем, не е достатъчен, за да се прецени дали може да получи по-дългосрочен заем, чието изплащане зависи от способността на длъжника да продължи да съществува.

               (32)

               Що се отнася до частичните авансови плащания от клиентите, Комисията посочва, че те са били гарантирани от […] — независима институция, което означава, че клиентите и доставчиците не са поемали никакви рискове, свързани с финансовото състояние на AFR, и следователно не са имали причина да подлагат изплащането на тези плащания на анализ относно финансовата стабилност на дружеството, подобен на анализа, който би бил направен от кредитор, обмислящ дали да предостави заем без обезпечение.

               (33)

               В заключение, коментарите на Франция не водят до извода, че AFR би било в състояние да получи средства при сходни условия на кредитния пазар.

         5.1.3.   Предприятие в затруднение

               (34)

               Що се отнася до определянето на AFR като предприятие в затруднение по смисъла на насоките, Комисията констатира, както следва.

               (35)

               Точка 10 а) от насоките гласи, че едно дружество е в затруднение, когато първоначално регистрираният му капитал е намалял с повече от половината и повече от една четвърт от този капитал е бил загубен през предходните 12 месеца. Тази разпоредба отразява допускането, че дружество, което претърпява огромна загуба на регистриран капитал, няма да успее да се възстанови от загубите, които ще доведат до почти сигурната му икономическа смърт в краткосрочен до средносрочен план. Комисията смята, че е логично това допускане да се приложи a fortiori и за дружество, което е изгубило целия си регистриран капитал и има отрицателен собствен капитал.

               (36)

               Както е видно от финансовите данни, посочени в съображение 15 (които не са оспорени от Франция в хода на официалната процедура по разследване), AFR е имало отрицателен собствен капитал считано от 2001 г. и по времето, когато е отпусната помощта, не е било в състояние да спре тази тенденция и да възвърне положителния собствен капитал. В светлината на тези обстоятелства Комисията счита, че AFR е било предприятие в затруднение по смисъла на точка 10 a) от насоките към момента, в който е отпусната помощта.

               (37)

               Освен това в решението по делото Biria Общият съд постанови също така, че същественото намаляване на капитала действително е признак за наличие на трудности и че Комисията правилно е заключила, че едно предприятие с отрицателен регистриран капитал е предприятие в затруднение, независимо от доста специфичните разпоредби в насоките.

               (38)

               Като допълнителен мотив Комисията отбелязва, че по времето, когато е отпусната помощта, AFR отговаря и на определението за предприятие в затруднение, посочено в точка 11 от насоките, съгласно което дори и да не са изпълнени условията, предвидени в точка 10, едно предприятие може да бъде считано за намиращо се в затруднение по-специално когато са налице обичайните признаци за предприятие в затруднение, като например нарастващи загуби и намаляващ оборот. Въпреки това в точка 11 от насоките се предвижда, че дадено предприятие в затруднение може да бъде избрано за обект на помощ само когато очевидно не може да се възстанови със свои собствени ресурси или със средства, получени от собствениците/акционерите или от пазарни източници. Така тази разпоредба напомня, че определянето на предприятие като предприятие в затруднение трябва да се извърши с оглед на всички съответни признаци, като обаче се придаде особено значение на способността на предприятието да се възстанови без намесата на държавата. Освен това Комисията отбелязва, че в съответствие с установената съдебна практика (13) тези „признаци“ не са нито кумулативни, нито изчерпателни и че за изпълнението на този критерий не е необходимо наличието на минимален брой признаци.

               (39)

               В тази връзка Комисията посочва (както е видно от таблицата в съображение 15), че от 2001 г. оборотът на AFR постоянно намалява, а загубите продължават. Това са обичайните признаци за предприятие в затруднение по смисъла на точка 11 от насоките. В решението си за откриване на официалната процедура по разследване Комисията посочи тези признаци в подкрепа на предварителното си заключение, че AFR е предприятие в затруднение. Освен това отрицателната тенденция, свързана с финансовото положение на AFR, се вижда от факта, че след януари 2004 г. предприятието не е било в състояние да плати в срок 4,3 млн. евро за данъци и социално осигуряване и е трябвало да подаде молба за мораториум до компетентните органи и да иска споразумение за изчистване на дълга.

               (40)

               Основните факти, посочени от Франция, които биха могли да бъдат разглеждани като признаци за противното, са заемите, отпуснати на AFR (овърдрафтът по текущата сметка и частичните авансови плащания), както и фактът, че дружеството AFR е имало определени гаранции от […]. Комисията смята, че тези признаци следва да бъдат взети предвид в изискваната съгласно точка 11 от насоките оценка на способността на предприятието да се възстанови със средствата, които би могло да получи от източници на финансовия пазар. В тази връзка Комисията констатира следното:

                           —

                           фактът, че AFR е имало отрицателен собствен капитал, означава, че дружеството не е било в състояние да преодолее затрудненията си със собствени средства;

                           —

                           френските власти посочиха, че акционерът на AFR — Arbel SA, не е в състояние самостоятелно да осигури възстановяването на своя филиал въпреки подкрепата, която оказва на AFR;

                           —

                           на последно място, що се отнася до източниците на финансовите пазари, цитираните от Франция заеми и гаранции означават в най-добрия случай, че AFR все още е било донякъде в състояние да получава краткосрочни заеми в ограничен размер. Все пак, като се има предвид степента на затрудненията, в които се намира AFR, и особено нуждата на предприятието от собствен капитал, споменатите заеми не са достатъчни, за да се направи изводът, че AFR е можело да намери решение на затруднението си със средства от пазарни източници. Поради тази причина се е наложила и финансовата намеса на регион Nord - Pas-de-Calais и на Communauté d'agglomération du Douaisis.

               (41)

               Що се отнася до мерките за възстановяване на AFR, въведени считано от 2004 г., Комисията отбелязва, първо, че изпълнението на мерките за преструктуриране представлява условие за съвместимостта на помощта с насоките, при условие че мерките са в съответствие с насоките. Те обаче не влияят непременно върху категоризирането на едно предприятие като предприятие в затруднение, тъй като това се преценява във връзка с финансовата стабилност на получателя към момента на отпускане на помощта. Тази преценка се извършва основно на базата на най-новите счетоводни данни за предприятието. В настоящия случай използваните данни са за финансовата 2004 година, като анализът им съгласно изброените по-горе причини води до извода, че AFR е било в затруднено положение по времето, когато е била отпусната помощта.

               (42)

               Френските власти (и жалбоподателите, предприели обжалване на първоначалното решение) твърдят, че мерките за възстановяване на AFR са довели до положителни резултати през месеците преди предоставянето на подлежащите на възстановяване заеми. Комисията обаче констатира, че резултатите, посочени в подкрепа на този аргумент, са скромни, случайни и засягат относително кратък период от време. Освен това предприятието продължава да има значителни нетни загуби.

               (43)

               В сравнение с елементите, сочещи наличието на сериозни трудности, които излагат на риск оцеляването на фирмата в краткосрочен или средносрочен план, и по-специално факта, че AFR е имало отрицателен собствен капитал считано от 2001 г. (много важен показател, който обхваща продължителен период от време), тенденциите, изтъкнати от френските власти, не могат да се разглеждат като сериозни признаци на възстановяване на финансовото положение на AFR. Следователно тези тенденции не могат да обезсилят доста съществените признаци, че AFR е предприятие в затруднение

               (44)

               Следователно може да се заключи, че по времето, когато е отпусната помощта, AFR изпитва сериозни финансови затруднения, които застрашават оцеляването му в краткосрочен или средносрочен план и че предприятието не е в състояние да намери решение на тези затруднения без намесата на публичните органи.

               (45)

               С оглед на гореизложените коментари и особено на финансовите резултати, посочени в таблицата в съображение 15, Комисията счита, че AFR е предприятие в затруднение по смисъла на точка 10, а също и по смисъла на точка 11 от насоките към момента на отпускането на подлежащите на възстановяване заеми. Имайки предвид затрудненията, които изпитва AFR, Комисията е на мнение, че предприятието не би било в състояние да получи средства при такива благоприятни условия на кредитния пазар. Въпросните заеми следователно са дали преимущество на AFR, като са му осигурили финансиране при по-благоприятни условия, отколкото то би могло да намери на кредитния пазар.

         5.1.4.   Въздействие върху търговията и конкуренцията

               (46)

               Подлежащите на възстановяване заеми дават преимущество на AFR в сравнение с други предприятия в подобна ситуация поради това, че само AFR има достъп до тях.

               (47)

               Секторът на строителството на подвижен железопътен състав се характеризира с присъствието на няколко европейски оператори и с търговия в рамките на Съюза. Следователно има вероятност предоставеното на AFR преимущество да наруши конкуренцията и търговията между държавите членки.

         5.1.5.   Заключение

               (48)

               С оглед на горепосочените съображения Комисията е на мнение, че подлежащите на възстановяване заеми, предоставени на AFR, представляват държавна помощ по смисъла на член 107, параграф 1 от ДФЕС.

         5.2.   Размер на помощта

               (49)

               Когато на предприятия в затруднение се отпуска помощ под формата на заеми, елементът на помощта се състои от разликата между реално приложения лихвен процент и лихвения процент, при който дружеството получател би могло да получи същия заем на свободния пазар.

               (50)

               В съответствие с Известието от 1997 г. за референтната ставка Комисията изчислява референтни ставки, които следва да отразяват равнището на средните лихвени проценти на пазара на средносрочни и дългосрочни заеми, гарантирани посредством обичайни обезпечения. В горепосоченото известие се подчертава също така, че референтната ставка представлява минимална ставка, която може да се увеличи в случаи, включващи особен риск, например когато една фирма е в затруднение или при липса на обичайно изискваните от банките обезпечения. В такива случаи увеличението може да бъде с 400 базисни точки или повече. В Известието от 1997 г. за референтната ставка не се уточнява дали е възможно кумулиране на различни рискови премии, ако се вземат предвид различни рискове. Въпреки че такова кумулиране не може да се изключи, в своето решение Комисията трябва да посочи мотиви за използвания метод за кумулиране на различните рискови премии чрез анализ на обичайната практика на финансовите пазари (14).

               (51)

               През 2004 г. одиторският екип Deloitte & Touche Wirtschaftsprüfungsgesellschaft GmbH извърши проучване (15), възложено от Комисията (наричано по-долу „проучването“). Въз основа на емпирични изследвания проучването установи премиите, съществуващи на пазара за различните категории от рискове, свързани с предприятия или трансакции (гарантирани чрез различни обезпечения). Проучването ясно показа, че едновременното наличие на различни рискови фактори (платежоспособност на кредитополучателя, обезпечения) води до различни увеличения, които трябва да се добавят към основния процент.

               (52)

               Вследствие на този доклад подходът на Комисията за изчисляване на елемента на помощ в заеми беше усъвършенстван и прецизиран в нейното Съобщение от 2008 г. относно преразглеждане на метода за определяне на референтните и сконтовите лихвени проценти (16) (наричано по-нататък „Съобщението от 2008 г. за референтните проценти“). Това съобщение отразява метода, препоръчан в доклада, и предвижда добавянето на различни увеличения към основния процент в зависимост както от платежоспособността на предприятието, така и от предоставените обезпечения.

               (53)

               Има основание да се отбележи и че определянето на елемента на помощ в мерките се основава на понятието за държавна помощ и съгласно установената съдебна практика на Съда на Европейския съюз „понятието за държавна помощ се отнася до обективна ситуация, която следва да се преценява към датата, на която Комисията взема своето решение“ (17).

               (54)

               Поради това Комисията счита, че най-подходящият метод за определяне на елемента на помощ е този, който се съдържа в Съобщението от 2008 г. за референтните проценти и ще разгледа въпросните мерки с оглед на това съобщение.

               (55)

               В Съобщението от 2008 г. за референтните проценти се предвижда, че увеличението, което позволява да се изключи наличието на държавна помощ в случай на предприятие в затруднение, осигуряващо ниско ниво на обезпечение, съответства на 1 000 базисни пункта.

               (56)

               Както бе посочено в раздел 5.1.3, Комисията смята, че AFR е предприятие в затруднение към момента на прилагане на мерките (за помощ). Комисията отбелязва освен това, че за подлежащите на възстановяване заеми не е предложено никакво обезпечение и следователно нивото на обезпечение може да се счита за ниско.

               (57)

               Съответно елементът на помощ представлява по принцип разликата между основния процент, увеличен с 1 000 пункта, и ставката, при която е предоставена мярката. Като има предвид обаче, че в първоначалното си решение е заключила, че приложимото увеличение е 800 базисни пункта, че получателят на помощта не е оспорил това решение, че нито един от конкурентите на получателя не е оспорил законосъобразността на първоначалното решение и като отчита всички обстоятелства в конкретния случай, Комисията е на мнение, че няма причина за нарастване на увеличението в настоящия случай.

               (58)

               Комисията заключава, че елементът на помощ съответства на разликата между приложимия референтен лихвен процент, увеличен с 800 базисни пункта, и лихвения процент, при който е предоставена мярката.

         5.3.   Съвместимост на помощта с вътрешния пазар

               (59)

               Имайки предвид икономическото положение на AFR към момента на отпускане на помощта, описано в таблицата в съображение 15 (работа на загуба в продължение на няколко години, отрицателен собствен капитал, намаляващ оборот), Комисията е на мнение, че AFR е предприятие в затруднение по смисъла на насоките към момента на отпускане на подлежащите на възстановяване заеми. Поради изложените в съображения 41—44 причини коментарите на Франция не позволяват промяна на този анализ.

               (60)

               Вярно е, че през 2005 г. AFR е част от група, контролирана от холдинговото дружество Arbel SA. Освен железопътното подразделение (състоящо се от AFR и Lormafer), групата включва и строително подразделение, състоящо се от дружества, специализирани в производството на дограма. От информацията, предоставена от френските власти в кореспонденцията преди откриването на официалната процедура по разследване, става ясно, че затрудненията, които има AFR, са характерни за него в рамките на групата, тъй като дейността му няма връзка със строителното подразделение. В допълнение Комисията отбелязва, че на фона на посредствените резултати на групата, затрудненията на AFR изглежда са били прекалено големи, за да може тя да ги разреши. Ето защо Комисията смята, че точка 13 от насоките не е пречка AFR да бъде считано за отговарящо на условията за получаване на помощ за оздравяване и преструктуриране, макар че принадлежи на група.

               (61)

               Следователно съвместимостта на помощта трябва да се оценява в контекста на насоките.

               (62)

               Комисията констатира, че заложените в насоките условия за съвместимост на помощта за преструктуриране не са изпълнени предвид елементите, описани по-долу.

               (63)

               Френските власти не са ѝ предоставили план за преструктуриране, който да съответства на точки 34—37 от насоките. В действителност въведените от 2004 г. мерки за преструктуриране, посочени в съображение 24, представени от френските власти като „план за преструктуриране“ (вж. съображение 24), към датата на прилагане не са били част от осъществим план за преструктуриране, с който се ангажира съответната държава членка (точка 35 от насоките). Противно на това, което е предвидено в насоките, в този т.нар. план не се споменава проучване на пазара. Такова проучване е необходимо, за да се проверят възможностите за връщане на жизнеспособността, както и предложените мерки за вътрешно преструктуриране (точка 35 от насоките). Освен това няма доказателства за това, че през юли 2005 г. е съществувал план за преструктуриране, описващ „обстоятелствата, довели до затрудненията на дружеството“, който да служи за „основа за оценка на това дали предложените мерки са подходящи“ (точка 36 от насоките за преструктуриране). На последно място в т.нар. план не се съдържат никакви компенсаторни мерки, както се изисква по точка 38 от насоките.

               (64)

               Предвид посочените в предходното съображение причини Комисията счита, че не ѝ е предоставян план за преструктуриране съгласно насоките.

               (65)

               Наред с това помощта изглежда не отговаря на предвидените в насоките условия за съвместимост на помощите за оздравяване, като се има предвид, че подлежащите на възстановяване заеми са отпуснати за период от повече от шест месеца (вж. точка 25 от насоките).

               (66)

               Заключението е, че въпросната помощ не е съвместима с вътрешния пазар.

         6.   ЗАКЛЮЧЕНИЕ

               (67)

               Комисията констатира, че Франция е предоставила незаконно въпросната помощ в нарушение на член 108, параграф 3 от ДФЕС. Тъй като помощта е несъвместима с вътрешния пазар, Франция трябва да я преустанови и да възстанови от получателя вече изплатените му суми,

         ПРИЕ НАСТОЯЩОТО РЕШЕНИЕ:
   Член 1
   Решение на Комисията C(2008) 1089 окончателен от 2 април 2008 г. по дело C 38/07 се оттегля.
   Член 2
   Държавната помощ, предоставена незаконно от Франция в нарушение на член 108, параграф 3 от ДФЕС в полза на Arbel Fauvet Rail SA, е несъвместима с вътрешния пазар.
   Член 3
   1.   От Франция се изисква да си възстанови от получателя помощта, посочена в член 2.
   2.   Сумите за възстановяване се облагат с лихва от датата, на която са предоставени на разположение на получателя, до тяхното реално възстановяване.
   3.   Лихвите се изчисляват въз основа на натрупване в съответствие с глава V от Регламент (ЕО) № 794/2004 на Комисията (18).
   4.   Франция отменя всички оставащи плащания от помощта, посочена в член 2, считано от датата на уведомлението за настоящото решение.
   Член 4
   1.   Възстановяването на помощта, посочена в член 2, е незабавно и ефективно.
   2.   Франция следи за изпълнението на настоящото решение в срок от четири месеца след датата на уведомлението за решението.
   Член 5
   1.   До два месеца след изпращането на уведомление за настоящото решение Франция изпраща следната информация на Комисията:

               а)

               общ размер на средствата (главница и лихва), които следва да бъдат възстановени от получателя;

               б)

               подробно описание на вече взетите и на планираните мерки, имащи за цел спазването на настоящото решение;

               в)

               документи, показващи, че на получателя е било наредено да върне помощта.

         2.   Франция осведомява редовно Комисията за развитието на предприетите национални мерки за прилагане на настоящото решение до цялостното възстановяване на помощта, посочена в член 1. По искане на Комисията Франция ѝ изпраща незабавно информация за вече взетите и за планираните мерки, целящи спазването на това решение, както и подробна информация за сумите от помощта и лихвите, които вече са възстановени от получателя.
   Член 6
   Адресат на настоящото решение е Френската република.

      Съставено в Брюксел на 23 юни 2010 година.

            За Комисията

         Joaquín ALMUNIA

            Заместник-председател

      (1)  Считано от 1 декември 2009 г. членове 87 и 88 от Договора за ЕО стават съответно членове 107 и 108 от Договора за функционирането на Европейския съюз (ДФЕС). Двете разпоредби по същество са еднакви. За целите на настоящото решение позоваванията на членове 107 и 108 от ДФЕС следва да се разбират като позовавания съответно на членове 87 и 88 от Договора за ЕО, когато е уместно.

      (2)  ОВ C 249, 24.10.2007 г., стр. 17.

      (3)  Вж. бележка под линия 2.

      (4)  Решение на Комисията C(2008) 1089 окончателен от 2 април 2008 г. (ОВ L 238, 5.9.2008 г., стр. 27).

      (5)  Решение на Комисията C(2007) 130 окончателен от 24 януари 2007 г. (ОВ L 183, 13.7.2007 г., стр. 27).

      (6)  Двете дела бяха съединени с решение на председателя от 24 ноември 2008 г.

      (7)  Решение на Общия съд от 3 март 2010 г. по съединени дела T-102/07 Freistaat Sachsen/Комисия и Т-120/07 MB Immobilien and MB System/Комисия, Сборник, стр. II-00585.

      (8)  ОВ C 273, 9.9.1997 г., стр. 3.

      (9)  На 29 юни 2007 г. AFR е придобито от дружеството IGF Industries. Търговското мунаименование е променено на„IGF Industries — Arbel Fauvet Rail“.

      (10)  ОВ C 244, 1.10.2004 г., стр. 2.

      (11)  Поверителната информация е заместена с […].

      (12)  Вж. Известието на Комисията относно метода за определяне на референтната ставка и размера на сконтовия процент (ОВ C 273, 9.9.1997 г., стр. 3).

      (13)  Вж. решението на Първоинстанционния съд от 15 юни 2005 г. по дело T-349/03 Corsica Ferries, Сборник, стp. II-2197, точка 191; Решението на Комисията от 13 май 2003 г. по дело С 62/2000 Kahla (ОВ L 227, 11.9.2003 г., стр. 12), съображение 117 и Решението на Комисията от 14 юли 2004 г. по дело C 5/2003, MobilCom (ОВ L 116, 4.5.2005 г., стр. 55), съображения 148—164; вж. също горепосоченото решение Biria, точки 133—135.

      (14)  Вж. решението по съединени дела T-102/07 и Т-120/07 Freistaat Sachsen и др./Комисия (решението Biria), Сборник, стр. II-00585, точки 218—222.

      (15)  „Проучване на Deloitte & Touche GmbH относно актуализирането на референтните лихвенипроценти, приложими в областта на контрола на държавната помощ в ЕС“, октомври 2004 г. http://ec.europa.eu/competition/state_aid/studies_reports/full_report.pdf

      (16)  ОВ C 14, 19.1.2008 г., стр. 6.

      (17)  Вж. решението на Съда от 1 юли 2008 г. по съединени дела C-341/06 P и C-342/06 P, Chronopost и La Poste/UFEX и др., Сборник, стр. I-4777, точка 95.

      (18)  Регламент (ЕО) № 794/2004 на Комисията от 21 април 2004 г. за прилагането на Регламент (ЕО) № 659/1999 на Съвета относно определянето на подробни правила за прилагането на член 93 от Договора за ЕО (ОВ L 140, 30.4.2004 г., стр. 1).


title: Решение (ЕС) 2015/1626 на Европейския парламент от 29 април 2015 година относно освобождаването от отговорност във връзка с изпълнението на общия бюджет на Европейския съюз за финансовата 2013 година, раздел V — Сметна палата

text:
               30.9.2015

               BG

               Официален вестник на Европейския съюз

               L 255/122

      РЕШЕНИЕ (ЕС) 2015/1626 НА ЕВРОПЕЙСКИЯ ПАРЛАМЕНТ
      от 29 април 2015 година
      относно освобождаването от отговорност във връзка с изпълнението на общия бюджет на Европейския съюз за финансовата 2013 година, раздел V — Сметна палата
      ЕВРОПЕЙСКИЯТ ПАРЛАМЕНТ,

                  —

                  като взе предвид общия бюджет на Европейския съюз за финансовата 2013 година (1),

                  —

                  като взе предвид консолидираните годишни отчети на Европейския съюз за финансовата 2013 година (COM(2014) 510 — C8-0155/2014) (2),

                  —

                  като взе предвид годишния доклад на Сметната палата относно изпълнението на бюджета за финансовата 2013 година, придружен от отговорите на институциите (3),

                  —

                  като взе предвид декларацията за достоверност (4) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2013 година в съответствие с член 287 от Договора за функционирането на ЕС,

                  —

                  като взе предвид член 314, параграф 10 и членове 317, 318 и 319 от Договора за функционирането на Европейския съюз,

                  —

                  като взе предвид Регламент (ЕО, Eвратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5),

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 (6) на Съвета, и по-специално членове 55, 99, 164, 165 и 166 от него,

                  —

                  като взе предвид член 94 и приложение V към своя правилник,

                  —

                  като взе предвид доклада на комисията по бюджетен контрол (A8-0113/2015),

         1.

            Освобождава от отговорност генералния секретар на Сметната палата във връзка с изпълнението на бюджета на Сметната палата за финансовата 2013 година.

         2.

            Представя своите забележки в резолюцията по-долу.

         3.

            Възлага на своя председател да предаде настоящото решение, както и резолюцията, която е неразделна част от него, на Европейския съвет, Съвета, Комисията, Съда на Европейския съюз, Сметната палата, Европейския омбудсман, Европейския надзорен орган по защита на данните и Европейската служба за външна дейност и да осигури публикуването им в Официален вестник на Европейския съюз (серия L).

               Председател

            Martin SCHULZ

               Генерален секретар

            Klaus WELLE

         (1)  ОВ L 66, 8.3.2013 г.

         (2)  ОВ C 403, 13.11.2014 г., стр. 1.

         (3)  ОВ C 398, 12.11.2014 г., стр. 1.

         (4)  ОВ C 403, 13.11.2014 г., стр. 128.

         (5)  ОВ L 248, 16.9.2002 г., стр. 1.

         (6)  ОВ L 298, 26.10.2012 г., стр. 1.


title: 2012/383/ЕС: Решение EUPOL COPPS/1/2012 на Комитета по политика и сигурност от 3 юли 2012 година за назначаване на ръководителя на полицейската мисия на Европейския съюз за палестинските територии (EUPOL COPPS)

text:
               14.7.2012

               BG

               Официален вестник на Европейския съюз

               L 186/31

         РЕШЕНИЕ EUPOL COPPS/1/2012 НА КОМИТЕТА ПО ПОЛИТИКА И СИГУРНОСТ
   от 3 юли 2012 година
   за назначаване на ръководителя на полицейската мисия на Европейския съюз за палестинските територии (EUPOL COPPS)
   (2012/383/ЕС)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38, трета алинея от него,
   като взе предвид Съвместно действие 2005/797/ОВППС на Съвета от 14 ноември 2005 г. относно полицейската мисия на Европейския съюз за палестинските територии (1) (EUPOL COPPS), и по-специално член 11, параграф 1 от него,
   като има предвид, че:

               (1)

               Съгласно член 11, параграф 1 от Съвместно действие 2005/797/ОВППС Комитетът по политика и сигурност е оправомощен, в съответствие с член 38 от Договора, да взема необходимите решения с цел упражняване на политически контрол и стратегическо ръководство на мисията EUPOL COPPS, включително по-специално решението за назначаване на ръководител на мисията.

               (2)

               Върховният представител на Съюза по въпросите на външните работи и политиката на сигурност предложи за ръководител на мисията EUPOL COPPS за периода от 1 юли 2012 г. до 30 юни 2013 г. да бъде назначен г-н Kenneth DEANE,

         ПРИЕ НАСТОЯЩОТО РЕШЕНИЕ:
   Член 1
   Г-н Kenneth DEANE се назначава за ръководител на полицейската мисия на Европейския съюз за палестинските територии (EUPOL COPPS) за периода от 1 юли 2012 г. до 30 юни 2013 г.
   Член 2
   Настоящото решение влиза в сила в деня на приемането му.
   То се прилага от 1 юли 2012 г.

      Съставено в Брюксел на 3 юли 2012 година.

            За Комитета по политика и сигурност

            Председател

         O. SKOOG

      (1)  ОВ L 300, 17.11.2005 г., стр. 65.


title: Решение (ОВППС) 2016/1172 на Съвета от 18 юли 2016 година за изменение на Решение 2012/392/ОВППС относно мисия на Европейския съюз по линия на ОПСО в Нигер (EUCAP Sahel Niger)

text:
               19.7.2016

               BG

               Официален вестник на Европейския съюз

               L 193/106

         РЕШЕНИЕ (ОВППС) 2016/1172 НА СЪВЕТА
   от 18 юли 2016 година
   за изменение на Решение 2012/392/ОВППС относно мисия на Европейския съюз по линия на ОПСО в Нигер (EUCAP Sahel Niger)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 42, параграф 4 и член 43, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 16 юли 2012 г. Съветът прие Решение 2012/392/ОВППС (1), с което беше създадена мисия на Европейския съюз по линия на ОПСО в Нигер в подкрепа на изграждането на капацитет на нигерските участници, свързани със сигурността, в борбата с тероризма и организираната престъпност (EUCAP Sahel Niger).

               (2)

               На 22 юли 2014 г. Съветът прие Решение 2014/482/ОВППС (2), с което срокът на мисията бе удължен до 15 юли 2016 г.

               (3)

               На 13 юли 2015 г. Съветът прие Решение (ОВППС) 2015/1141 (3), в което бе предвидена референтна сума за периода до 15 юли 2016 г. На 5 октомври 2015 г. Съветът прие Решение (ОВППС) 2015/1780 (4), в което референтната сума бе преразгледана с оглед на по-нататъшното оперативно планиране.

               (4)

               След стратегическия преглед Комитетът по политика и сигурност препоръча мандатът на EUCAP Sahel Niger да бъде адаптиран и удължен с две години до 15 юли 2018 г., както и да бъде осигурена референтна сума за периода от 16 юли 2016 г. до 15 юли 2017 г.

               (5)

               С писмо от 19 май 2016 г. правителството на Република Нигер прикани Европейския съюз да удължи мандата на EUCAP Sahel Niger с две години.

               (6)

               Решение 2012/392/ОВППС следва да бъде съответно изменено.

               (7)

               EUCAP Sahel Niger ще се провежда в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора за Европейския съюз,

         ПРИЕ НАСТОЯЩОТО РЕШЕНИЕ:
   Член 1
   Решение 2012/392/ОВППС се изменя, както следва:

               1)

               Член 2 се заменя със следното:
               „Член 2
               Цели
               В контекста на прилагането на стратегията на Европейския съюз за сигурност и развитие в Сахел EUCAP Sahel Niger има за цел да осигури възможност на органите на Нигер да определят и прилагат своя собствена национална стратегия за сигурност. EUCAP Sahel Niger има също така за цел да допринесе за разработването на интегриран, мултидисциплинарен, съгласуван, устойчив и съобразен с правата на човека подход сред различните участници, свързани със сигурността в Нигер, в борбата с тероризма и организираната престъпност. Освен това мисията подпомага централните и местните органи, както и силите за сигурност в Нигер при разработването на политики, техники и процедури за по-добър контрол и борба с незаконната миграция.“

               2)

               Член 3 се заменя със следното:
               „Член 3
               Задачи
               1.   За изпълнение на целите, посочени в член 2, EUCAP Sahel Niger:

                           а)

                           укрепва капацитета на Нигер за ръководство и контрол, оперативна съвместимост и планиране на стратегическо равнище, като същевременно подпомага разработването на национална стратегия за сигурност и съответните стратегии за управление на границите в сътрудничество с други участници от значение;

                           б)

                           повишава техническите умения на съответните сили за сигурност, необходими за борба с тероризма и организираната престъпност;

                           в)

                           чрез участие както на стратегическо, така и на оперативно ниво, насърчава вътрешните сили за сигурност, а когато е целесъобразно — и въоръжените сили, да подобрят човешките ресурси, политиките в областта на логистиката и обучението във връзка с борбата с тероризма, незаконната миграция и организираната престъпност, така че да се гарантира устойчивостта на действията на EUCAP Sahel Niger, включително като предоставя техническа помощ посредством проектите;

                           г)

                           засилва координацията в областта на борбата с тероризма, незаконната миграция и организираната престъпност на национално, регионално и международно равнище и проучва възможностите да допринесе към регионалното сътрудничество, като например Г5 Сахел, когато е приложимо;

                           д)

                           в подкрепа на целите на Съюза в областта на миграцията подпомага централните и местните органи и силите за сигурност на Нигер да разработват политики, процедури и техники за по-добър контрол и управление на миграционните потоци, за борба с незаконната миграция и за намаляване на нивото на свързаната с нея престъпност.

                     2.   EUCAP Sahel Niger се съсредоточава върху дейностите, посочени в параграф 1, които допринасят за подобряването на контрола върху територията на Нигер, включително в координация с нигерските въоръжени сили.
               3.   EUCAP Sahel Niger няма изпълнителни функции.“

               3)

               В член 13, параграф 1 се добавя следната алинея:
               „Референтната сума, предназначена за покриване на свързаните с EUCAP Sahel Niger разходи за периода от 16 юли 2016 г. до 15 юли 2017 г., е в размер на 26 300 000 EUR.“

               4)

               В член 16 втора алинея се заменя със следното:
               „Прилага се до 15 юли 2018 г.“.

         Член 2
   Настоящото решение влиза в сила в деня на приемането му.
   Прилага се от 16 юли 2016 г.

      Съставено в Брюксел на 18 юли 2016 година.

            За Съвета

            Председател

         F. MOGHERINI

      (1)  Решение 2012/392/ОВППС на Съвета от 16 юли 2012 г. относно мисия на Европейския съюз по линия на ОПСО в Нигер (EUCAP Sahel Niger) (ОВ L 187, 17.7.2012 г., стр. 48).

      (2)  Решение 2014/482/ОВППС на Съвета от 22 юли 2014 г. за изменение на Решение 2012/392/ОВППС относно мисия на Европейския съюз по линия на ОПСО в Нигер (EUCAP Sahel Niger) (ОВ L 217, 23.7.2014 г., стр. 31).

      (3)  Решение (ОВППС) 2015/1141 на Съвета от 13 юли 2015 г. за изменение на Решение 2012/392/ОВППС относно мисия на Европейския съюз по линия на ОПСО в Нигер (EUCAP Sahel Niger) (ОВ L 185, 14.7.2015 г., стр. 18).

      (4)  Решение (ОВППС) 2015/1780 на Съвета от 5 октомври 2015 г. за изменение на Решение 2012/392/ОВППС относно мисия на Европейския съюз по линия на ОПСО в Нигер (EUCAP Sahel Niger) (ОВ L 259, 6.10.2015 г., стр. 21).


title: Искане за снемане на имунитета на Hans-Peter Martin#Решение на Европейския парламент от  12 март 2008 г.  относно искане за снемане на имунитета на Hans-Peter Martin (2007/2215(IMM))

text:
               20.3.2009

               BG

               Официален вестник на Европейския съюз

               CE 66/82

         Искане за снемане на имунитета на Hans-Peter Martin

      P6_TA(2008)0089

   Решение на Европейския парламент от 12 март 2008 г. относно искане за снемане на имунитета на Hans-Peter Martin (2007/2215(IMM))
   (2009/C 66 E/16)
   Европейският парламент,

               —

               като взе предвид искането за снемане на имунитета на Hans-Peter Martin, предадено от постоянния представител на Република Австрия, на 24 септември 2007 г., и обявено в пленарно заседание на 27 септември 2007 г.,

               —

               като изслуша Hans-Peter Martin съгласно член 7, параграф 3 от своя правилник,

               —

               като взе предвид член 10 от Протокола за привилегиите и имунитетите на Европейските общности от 8 април 1965 г. и член 6, параграф 2 от Акта за избирането на представители в Асамблеята чрез всеобщи преки избори от 20 септември 1976 г.,

               —

               като взе предвид решенията на Съда на Европейските общности от 12 май 1964 г. и от 10 юли 1986 г. (1),

               —

               като взе предвид член 57 от Австрийския Bundes-Verfassungsgesetz (конституционен закон),

               —

               като взе предвид член 6, параграф 2 и член 7 от своя правилник,

               —

               като взе предвид доклада на Комисията по правни въпроси (A6-0071/2008),

               1.

               Реши да снеме имунитета на Hans-Peter Martin;

               2.

               Възлага на своя председател незабавно да предаде настоящото решение и доклада от водещата комисия на съответните органи на Република Австрия.

      (1)  Дело 101/63, Wagner с/у Fohrmann и Krier, Recueil 1964, p. 383 и Дело 149/85, Wybot с/у Faure и други, Recueil 1986, p. 2391.


title: Решение на Съвета от 19 декември 2006 година относно сключването на Споразумение между Европейската общност и Конфедерация Швейцария относно ревизирането на Споразумението за взаимното признаване във връзка с оценката на съответствието между Европейската общност и Конфедерация Швейцария

text:
Важна правна забележка

|

32006D0958

Официален вестник n° L 386 , 29/12/2006 стр. 0050 - 0050 Официален вестник n° L 200 , 01/08/2007 стр. 0598 - 0598

		Решение на Съветаот 19 декември 2006 годинаотносно сключването на Споразумение между Европейската общност и Конфедерация Швейцария относно ревизирането на Споразумението за взаимното признаване във връзка с оценката на съответствието между Европейската общност и Конфедерация Швейцария(2006/958/EО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 133 във връзка с член 300, параграф 2, първа алинея, първо изречение от него,като взе предвид предложението на Комисията,като има предвид, че:(1) Комисията договори от името на Общността споразумение с Конфедерация Швейцария относно ревизирането на Споразумението за взаимното признаване във връзка с оценката на съответствието между Европейската общност и Конфедерация Швейцария.(3) Споразумението следва да се одобри,ПРИЕ НАСТОЯЩОТО РЕШЕНИЕ:Член 1Споразумението между Европейската общност и Конфедерация Швейцария относно ревизирането на Споразумението за взаимното признаване във връзка с оценката на съответствието между Европейската общност и Конфедерация Швейцария се одобрява от името на Общността.Текстът на споразумението е приложен към настоящото решение.Член 2С настоящото решение председателят на Съвета се упълномощава да посочи лицето/лицата, оправомощено/и да подпише/ат споразумението, с което да се обвърше Общността.Член 3Председателят на Съвета се упълномощава да посочи лицето/лицата, оправомощено/и да предадат от името на Европейската общност диплмотическата нота, предвидена в член 2 от споразумението.Съставено в Брюксел на 19 декември 2006 година.За СъветаПредседателJ. Korkeaoja--------------------------------------------------


title: Решение (ЕС) 2017/1922 на Съвета от 16 октомври 2017 година относно позицията, която трябва да се заеме от името на Европейския съюз в рамките на Съвместния съвет КАРИФОРУМ—ЕС, създаден със Споразумението за икономическо партньорство между държавите от КАРИФОРУМ, от една страна, и Европейската общност и нейните държави членки, от друга страна, във връзка с изменението на приложение IX към протокол I

text:
               20.10.2017

               BG

               Официален вестник на Европейския съюз

               L 271/41

         РЕШЕНИЕ (ЕС) 2017/1922 НА СЪВЕТА
   от 16 октомври 2017 година
   относно позицията, която трябва да се заеме от името на Европейския съюз в рамките на Съвместния съвет КАРИФОРУМ—ЕС, създаден със Споразумението за икономическо партньорство между държавите от КАРИФОРУМ, от една страна, и Европейската общност и нейните държави членки, от друга страна, във връзка с изменението на приложение IX към протокол I
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 4, първа алинея, във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               Споразумението за икономическо партньорство между държавите от КАРИФОРУМ, от една страна, и Европейската общност и нейните държави членки, от друга страна (1) („споразумението“), беше подписано на 15 октомври 2008 г. и се прилага временно от 29 декември 2008 г.

               (2)

               В съответствие с член 229, параграфи 1 и 2 от споразумението Съвместният съвет КАРИФОРУМ—ЕС („Съвместният съвет“) може да приема решения, които са задължителни за страните и държавите от КАРИФОРУМ, подписали споразумението, които предприемат всички необходими мерки за изпълнението им в съответствие с вътрешните правила на всяка страна и на всяка държава от КАРИФОРУМ, подписала споразумението.

               (3)

               На 17 ноември 2017 г. по време на четвъртото си заседание Съвместният съвет трябва да приеме решение за изменението на приложение IX към протокол I от Споразумението („приложение IX“), което включва списъка на отвъдморските страни и територии (ОСТ).

               (4)

               С оглед на промяната на статута на три територии, целта на настоящото изменение е да актуализира списъка на ОСТ, установен в приложение IX, и да го хармонизира с този от приложение II към Договора.

               (5)

               В Съвместния съвет Съюзът трябва да се представлява от Комисията в съответствие с член 17, параграф 1 от Договора за Европейския съюз (ДЕС). Държавите членки трябва да подкрепят позицията на Съюза в съответствие с член 4, параграф 3 от ДЕС.

               (6)

               Целесъобразно е да се определи позицията, която да се заеме от името на Съюза в рамките на Съвместния съвет.

               (7)

               Позицията на Съюза в рамките на Съвместния съвет следва да се основава на приложения проект на решение,

         ПРИЕ НАСТОЯЩОТО РЕШЕНИЕ:
   Член 1
   Позицията, която трябва да се заеме от името на Европейския съюз в рамките на четвъртото заседание на Съвместния съвет КАРИФОРУМ—ЕС на 17 ноември 2017 г. във връзка с изменението на приложение IX към протокол I от споразумението, се основава на проекта на решение на Съвместния съвет КАРИФОРУМ—ЕС, приложен към настоящото решение.
   Член 2
   Адресати на настоящото решение са Комисията и държавите членки.

      Съставено в Люксембург на 16 октомври 2017 година.

            За Съвета

            Председател

         F. MOGHERINI

      (1)  ОВ L 289, 30.10.2008 г., стр. 3.

      ПРОЕКТ НА
      РЕШЕНИЕ № …/2017 НА СЪВМЕСТНИЯ СЪВЕТ КАРИФОРУМ—ЕС
      създаден със Споразумението за икономическо партньорство между държавите от КАРИФОРУМ, от една страна, и Европейската общност и нейните държави членки, от друга страна,
      от
      относно изменение на приложение IX към протокол I: Отвъдморски страни и територии
      СЪВМЕСТНИЯТ СЪВЕТ КАРИФОРУМ—ЕС,
      като взе предвид Споразумението за икономическо партньорство между държавите от КАРИФОРУМ, от една страна, и Европейската общност и нейните държави членки, от друга страна („споразумението“), и по-специално член 41 от протокол I към него,
      като има предвид, че:

                  (1)

                  В протокол I към споразумението — относно определението на понятието „продукти с произход“ и методите на административно сътрудничество — отвъдморските страни и територии (ОСТ) се определят като отвъдморските страни и територии, посочени в приложение IX към него;

                  (2)

                  След промяната на статута на Майот (1) и Сен Бартелеми (2) и влизането в сила на Решение 2013/755/ЕС на Съвета за асоцииране на отвъдморските страни и територии към Европейския съюз (3) списъкът на отвъдморските страни и територии в приложение IX към протокол I към споразумението следва да бъде актуализиран,

            ПРИЕ НАСТОЯЩОТО РЕШЕНИЕ:
      Член 1
      Приложение IX към протокол I се заменя с приложението, приложено към настоящото решение.
      Член 2
      Настоящото решение влиза в сила на …

         Съставено в …

               За държавите от КАРИФОРУМ

               За ЕС като страна по споразумението

         (1)  Решение 2012/419/ЕС на Европейския съвет от 11 юли 2012 г. за изменение на статута на Майот по отношение на Европейския съюз (ОВ ЕС L 204, 31.7.2012 г., стр. 131).

         (2)  Решение 2010/718/ЕС на Европейския съвет от 29 октомври 2010 г. за изменение на статута по отношение на Европейския съюз на остров Сен Бартелеми (ОВ ЕС L 325, 9.12.2010 г., стр. 4).

         (3)  Решение 2013/755/ЕС на Съвета от 25 ноември 2013 г. за асоцииране на отвъдморските страни и територии към Европейския съюз (ОВ ЕС L 76, 15.3.2014 г., стр. 56).

      ПРИЛОЖЕНИЕ IX към протокол I
      Отвъдморски страни и територии
      По смисъла на настоящия протокол „отвъдморски страни и територии“ означава следните изброени по-долу страни и територии, посочени в приложение II към Договора за функционирането на Европейския съюз:
      (Настоящият списък не предопределя статута на тези страни и територии, нито бъдещите промени в техния статут.)

                  1.

                  Отвъдморски страни и територии, имащи специални връзки с Кралство Дания:

                              —

                              Гренландия.

                  2.

                  Отвъдморски страни и територии, имащи специални връзки с Френската република:

                              —

                              Нова Каледония и зависимите територии,

                              —

                              Френска Полинезия,

                              —

                              Сен Пиер и Микелон,

                              —

                              Сен Бартелеми,

                              —

                              Френски южни и антарктически територии,

                              —

                              Уолис и Футуна.

                  3.

                  Отвъдморски страни и територии, имащи специални връзки с Кралство Нидерландия:

                              —

                              Аруба,

                              —

                              Бонер,

                              —

                              Кюрасао,

                              —

                              Саба,

                              —

                              Сент Еустатиус,

                              —

                              Сент Мартен.

                  4.

                  Отвъдморски страни и територии, имащи специални връзки с Обединено кралство Великобритания и Северна Ирландия:

                              —

                              Ангила,

                              —

                              Бермуда,

                              —

                              Кайманови острови,

                              —

                              Фолкландски острови,

                              —

                              Южна Джорджия и Южни Сандвичеви острови,

                              —

                              Монтсерат,

                              —

                              Питкерн,

                              —

                              Света Елена и зависимите територии,

                              —

                              Британска антарктическа територия,

                              —

                              Британски територии в Индийския океан,

                              —

                              Острови Търкс и Кайкос,

                              —

                              Британски Вирджински острови.


title: 2008/529/ЕО: Решение на Европейския парламент от 24 април 2007 година относно освобождаването от отговорност във връзка с изпълнението на бюджета на Европейската агенция за авиационна безопасност за 2005 финансова година

text:
               15.7.2008

               BG

               Официален вестник на Европейския съюз

               L 187/156

         РЕШЕНИЕ НА ЕВРОПЕЙСКИЯ ПАРЛАМЕНТ
   от 24 април 2007 година
   относно освобождаването от отговорност във връзка с изпълнението на бюджета на Европейската агенция за авиационна безопасност за 2005 финансова година
   (2008/529/ЕО)
   ЕВРОПЕЙСКИЯТ ПАРЛАМЕНТ,
   като взе предвид окончателния годишен отчет на Европейската агенция за авиационна безопасност за 2005 финансова година (1),
   като взе предвид доклада на Сметната палата за окончателния годишен отчет на Европейската агенция за авиационна безопасност за 2005 финансова година (2), заедно с отговорите на Агенцията,
   като взе предвид препоръката на Съвета от 27 февруари 2007 г. (5711/2007 — C6-0080/2007),
   като взе предвид Договора за ЕО, и по-специално член 276 от него,
   като взе предвид Регламент (EО, Eвратoм) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Регламент (ЕО) № 1592/2002 на Европейския парламент и на Съвета от 15 юли 2002 г. относно общите правила в областта на гражданското въздухоплаване и създаването на Европейска агенция за авиационна безопасност (4), и по-специално член 49 от него,
   като взе предвид Регламент (EО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,
   като взе предвид член 71 и приложение V от своя правилник,
   като взе предвид доклада на Комисията по бюджетен контрол и становището на Комисията по транспорт и туризъм (A6-0121/2007),

               1.

               Освобождава от отговорност изпълнителния директор на Европейската агенция за авиационна безопасност във връзка с изпълнението на бюджета на Агенцията за 2005 финансова година;

               2.

               Представя своите забележки в следващата по-долу резолюция;

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейската агенция за авиационна безопасност, на Съвета, Комисията и Сметната палата, и да осигури публикуването им в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Harald RØMER

      (1)  ОВ C 266, 31.10.2006 г., стр. 10.

      (2)  ОВ C 312, 19.12.2006 г., стр. 6.

      (3)  ОВ L 248, 16.9.2002 г., стр. 1. Регламент, изменен с Регламент (EО, Евратом) № 1995/2006 (ОВ L 390, 30.12.2006 г., стр. 1).

      (4)  ОВ L 240, 7.9.2002 г., стр. 1. Регламент, последно изменен с Регламент (ЕО) № 1701/2003 на Комисията (ОВ L 243, 27.9.2003 г., стр. 5).

      (5)  ОВ L 357, 31.12.2002 г., стр. 72.
    ---documentbreak---

               15.7.2008

               BG

               Официален вестник на Европейския съюз

               L 187/157

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 24 април 2007 година,
   съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция за авиационна безопасност за 2005 финансова година
   ЕВРОПЕЙСКИЯТ ПАРЛАМЕНТ,
   като взе предвид окончателния годишен отчет на Европейската агенция за авиационна безопасност за 2005 финансова година (1),
   като взе предвид доклада на Сметната палата за окончателния годишен отчет на Европейската агенция за авиационна безопасност за 2005 финансова година (2), заедно с отговорите на Агенцията,
   като взе предвид препоръката на Съвета от 27 февруари 2007 г. (5711/2007 — C6-0080/2007),
   като взе предвид Договора за ЕО, и по-специално член 276 от него,
   като взе предвид Регламент (EО, Eвратoм) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Регламент (ЕО) № 1592/2002 на Европейския парламент и на Съвета от 15 юли 2002 г. относно общите правила в областта на гражданското въздухоплаване и създаването на Европейска агенция за авиационна безопасност (4), и по-специално член 49 от него,
   като взе предвид Регламент (EО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,
   като взе предвид член 71 и приложение V от своя правилник,
   като взе предвид доклада на Комисията по бюджетен контрол и становището на Комисията по транспорт и туризъм (A6-0121/2007),

               А.

               като има предвид, че Сметната палата декларира, че е получила убедителни уверения, че годишният отчет за финансовата година, приключила на 31 декември 2005 г., е достоверен и точен и извършените операции са законосъобразни и редовни;

               Б.

               като има предвид, че на 27 април 2006 г. Парламентът освободи от отговорност изпълнителния директор във връзка с изпълнението на бюджета на Агенцията за 2004 финансова година (6) и в резолюцията, придружаваща решението за освобождаване от отговорност, Парламентът, наред с другото:

                           —

                           изразява загриженост във връзка с аномалиите, отбелязани от Сметната палата, при управлението на бюджетните средства, в това число липса на указания в коригиращите бюджети за направените трансфери или за основанията за тези трансфери, както и неуведомяване на управителния съвет за трансфери и авансови плащания извън бюджета,

                           —

                           отбелязва, че през 2004 г. Агенцията все още не беше приела правилника за прилагане на финансовия си регламент и не беше провела анализ на риска, нито изготвила стандарти за вътрешен контрол,

                           —

                           отбелязва, че процедурите за подбор на персонал в Агенцията са се променяли от кръг на подбор към друг и призовава Комисията и Агенцията да съгласуват прозрачна и последователна процедура за подбор, съответстваща на потребностите на Агенцията от персонал със специална квалификация.

         Общи бележки относно по-голямата част от агенциите на ЕС, за които се изисква индивидуално освобождаване от отговорност

               1.

               Счита, че непрекъснато нарастващият брой на общностните агенции и дейностите на някои от тях като че ли не формират част от цялостната политическа рамка, че областта на компетенции на някои агенции невинаги отразява действителните потребности на Съюза и очакванията на гражданите и отбелязва, че като цяло агенциите невинаги имат добра репутация, нито добри отзиви в печата;

               2.

               Поради това приканва Комисията да определи цялостна политическа рамка относно създаването на нови общностни агенции и да представя анализ на разходите и ползите, преди да се създаде нова агенция, като непрекъснато следи да се избягва всяко дублиране на дейности с други агенции или с областта на компетенции на други европейски организации;

               3.

               Приканва Сметната палата да дава становище по анализа на разходите и ползите, преди Парламентът да вземе решение;

               4.

               Приканва Комисията да представя на всеки пет години анализ на добавената стойност на всяка съществуваща агенция; приканва всички заинтересовани институции при отрицателна оценка на добавената стойност на дадена агенция да предприемат необходимите мерки, като преформулират мандата на съответната агенция или я закрият;

               5.

               Предвид нарастващия брой регулаторни агенции изразява съжаление, че преговорите по проекта на институционално споразумение за оперативната рамка на тези агенции все още не са приключили и приканва компетентните служби на Сметната палата и Комисията да направят всичко възможно за бързо сключване на такова споразумение;

               6.

               Отбелязва, че бюджетната отговорност на Комисията налага необходимост от по-тясно обвързване на агенциите с Комисията; приканва Комисията и Съвета да вземат всички необходими мерки за предоставяне на блокиращо малцинство на Комисията в надзорните органи на регулаторните агенции до 31 декември 2007 г. и да предвидят такова малцинство от самото начало при създаването на нови агенции;

               7.

               Приканва Сметната палата да добави към годишния си доклад допълнителна глава, посветена на всички агенции, подлежащи на освобождаване от отговорност във връзка с изпълнението на бюджета по отчетите на Комисията, така че да предостави много по-ясна представа за използването на средствата на ЕС от агенциите;

               8.

               Припомня принципа, съгласно който всички общностни агенции, независимо дали субсидирани или не, подлежат на освобождаване от отговорност от Парламента във връзка с изпълнението на бюджета, дори и в случай че в учредителните им актове са предвидени органи, които вземат решение за такова освобождаване от отговорност;

               9.

               Приканва Сметната палата да извърши одит за добро финансово управление на всички агенции и да докладва за това пред съответните комисии на Парламента, в включително Комисията по бюджетен контрол;

               10.

               Отбелязва, че броят на агенциите непрекъснато расте и че в съответствие с политическата отговорност на Комисията за функционирането на агенциите, която далеч надхвърля чисто логистичната подкрепа, е налице все по-голяма необходимост генералните дирекции на Комисията, които отговарят за създаването и наблюдението на агенциите, да разработят единен подход към агенциите; счита, че изграждането на структура, подобна на създадената от агенциите за координиране между заинтересованите генерални дирекции, би могла да бъде един прагматичен начин за постигане на напредък по установяването от Комисията на единен подход по всички въпроси, свързани с агенциите;

               11.

               Приканва Комисията да подобри административната и техническата помощ за агенциите, като се отчита нарастващата сложност на административните правила и техническите проблеми на Общността;

               12.

               Отбелязва липсата на дисциплинарни органи във всички общностни агенции и приканва службите на Комисията да вземат необходимите мерки за създаване на такъв механизъм;

               13.

               Приветства значителните подобрения в координацията между агенциите на ЕС, които им позволяват да решават повтарящите се проблеми и правят сътрудничеството с Комисията и Парламента по-ефективно;

               14.

               Счита, че мярката, предприета от редица агенции, за създаване на обща услуга за поддръжка, целяща да приведе компютърните системи за финансово управление в съответствие с тези на Комисията, трябва да се продължи и разшири;

               15.

               Призовава агенциите да подобрят сътрудничеството си и съизмерването си с другите субекти в съответната област; насърчава Комисията да приеме мерките, които счита за необходими, за да подпомогне агенциите да подобрят репутацията си и да популяризират своята дейност;

               16.

               Призовава Комисията да излезе с предложение за хармонизиран формат на ежегодното отчитане на агенциите и да разработи показатели за постигнатите резултати, което да позволи сравнение на ефикасността им;

               17.

               Приканва агенциите в началото на всяка година да представят показатели за работата, по които могат да бъдат оценявани;

               18.

               Приканва всички агенции все повече да използват цели, които са конкретни, измерими, постижими, реалистични и срочни (SMART), което би трябвало да доведе до по-реалистично планиране и постигане на целите;

               19.

               Изразява съгласие със Сметната палата, че Комисията също носи отговорност за (финансовото) управление на агенциите; следователно настоятелно приканва Комисията да наблюдава и при необходимост да насочва и да подпомага ръководните органи на различните агенции, особено във връзка с правилното прилагане на тръжни процедури, процедури по прозрачност на назначенията, добро финансово управление (понижено разходване и завишено бюджетиране) и преди всичко правилното прилагане на правилата относно рамката за вътрешен контрол;

               20.

               Счита, че работните програми на агенциите трябва да отразяват техния принос от оперативна и количествена гледна точка и че трябва да се отделя необходимото внимание на стандартите на Комисията за вътрешен контрол;

         Конкретни бележки

               21.

               Отбелязва, че използваните бюджетни кредити за поети задължения и бюджетни кредити за плащания са били под 80 % и че това положение се дължи на ниската степен на изпълнение на бюджетните кредити за поети задължения и бюджетните кредити за плащания (съответно 69 % и 32 %) за разходите за оперативни цели; отбелязва също така, че процентът на анулиране на бюджетните разходи през финансовата година също е висок (движи се от 7 % до над 30 % в зависимост от дела на разходите и естеството на кредитите), като процентът на анулиране на кредити, пренесени от предходната година, също е висок; приканва Агенцията в тази връзка да подобри и засили наблюдението на планирането си, за да гарантира, че няма да се набират средства без необходимост;

               22.

               Отбелязва невъвеждането на управление, основано на дейности, въпреки че финансовият регламент на Агенцията предвижда това, с цел да се позволи по-добър контрол над изпълнението;

               23.

               Изразява съжаление, че управителният съвет не е въвел минимални стандарти за вътрешен контрол до края на 2005 г. и че системите и процедурите за управление и вътрешен контрол не във всички случаи са били описани; отбелязва, че процедурите, въведени от разпоредителите с бюджетни кредити за гарантиране на точността и изчерпателността на финансовата информация, която те представят на счетоводителя, не са били потвърдени, и към края на 2005 г. Агенцията все още не е имала система, която да гарантира, че таксите, които тя начислява на клиентите си за предоставяните услуги, са достатъчни за покриване на стойността на тези услуги; приканва Агенцията да преодолее това положение в най-кратък възможен срок;

               24.

               Приветства решението на управителния съвет да приеме стандарти за вътрешен контрол, основаващи се на приетите от Комисията стандарти и на ISO 9000; призовава Агенцията да ускори прилагането на тези стандарти;

               25.

               Изразява съжаление, че принципът на откритата конкуренция не винаги е бил спазван и призовава Агенцията да промени това в бъдеще.

      (1)  ОВ C 266, 31.10.2006 г., стр. 10.

      (2)  ОВ C 312, 19.12.2006 г., стр. 6.

      (3)  ОВ L 248, 16.9.2002 г., стр. 1. Регламент, изменен с Регламент (EО, Евратом) № 1995/2006 (ОВ L 390, 30.12.2006 г., стр. 1).

      (4)  ОВ L 240, 7.9.2002 г., стр. 1. Регламент, последно изменен с Регламент (ЕО) № 1701/2003 на Комисията (ОВ L 243, 27.9.2003 г., стр. 5).

      (5)  ОВ L 357, 31.12.2002 г., стр. 72.

      (6)  ОВ L 340, 6.12.2006 г., стр. 128.


title: Решение на Съвета от 23 март 1998 година за одобряване от името на Общността на Решение 96/1 на ПАРКОМ относно спиране на употребата на хексахлоретан в цветната металургия

text:
Важна правна забележка

|

31998D0241

Официален вестник n° L 096 , 28/03/1998 стр. 0041 - 0041 специално чешко издание глава 11 том 28 стр. 183  - 183 специално испанско издание глава 11 том 28 стр. 183  - 183 специално унгарско издание глава 11 том 28 стр. 183  - 183 специално литвийско издание глава 11 том 28 стр. 183  - 183 LV.ES глава 11 том 28 стр. 183  - 183 MT.ES глава 11 том 28 стр. 183  - 183 PL.ES глава 11 том 28 стр. 183  - 183 SK.ES глава 11 том 28 стр. 183  - 183 специално словенско издание глава 11 том 28 стр. 183  - 183

		19980323Решение на Съветаот 23 март 1998 годиназа одобряване от името на Общността на Решение 96/1 на ПАРКОМ относно спиране на употребата на хексахлоретан в цветната металургия(98/241/EО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 100a във връзка с член 228, параграф 2, първо изречение и член 228, параграф 3, първа алинея от него,като взе предвид предложението на Комисията [1],като взе предвид становището на Европейския парламент [2],като има предвид, че с Решение на Съвета от 3 март 1975 г. Общността сключи Конвенцията за предотвратяване на замърсяването на морето от наземни източници (наричана по-долу "Парижка конвенция") [3], ставайки по този начин договаряща се страна по тази конвенция;като има предвид, че изпълнителният орган на Парижката конвенция (ПАРКОМ — Парижка комисия) има право да приема мерки в областта на предотвратяване на замърсяването, и че тя е приела Решение 96/1 на ПАРКОМ относно спиране на употребата на хексахлоретан в цветната металургия;като има предвид, че Комисията взе участие в приемането на Решение 96/1 на ПАРКОМ въз основа на пълномощията, предоставени от Съвета, и в рамките на съответно издадените директиви за преговорите;като има предвид, че хексахлоретанът фигурира в списъка на опасните вещества в приложение I към Директива 76/769/ЕИО на Съвета от 27 юли 1976 г. за сближаване на законовите, подзаконовите и административните разпоредби на държавите-членки относно продажбата и използването на някои опасни вещества и препарати [4];като има предвид, че разпоредбите на Решение 96/1 на ПАРКОМ са в съответствие с Директива 76/769/ЕИО;като има предвид, че поради това е желателно Общността да одобри Решение 96/1 на ПАРКОМ,РЕШИ:Член единствен1. Решение 96/1 на ПАРКОМ относно спиране на употребата на хексахлоретан в цветната металургия се одобрява от името на Общността.Текстът на споменатото решение е приложен към настоящото решение.2. Комисията е упълномощена да нотифицира за това одобряване Парижката комисия.Съставено в Брюксел на 23 март 1998 година.За СъветаПредседателM. Meacher[1] ОВ C 364, 2.12.1997 г., стр. 13.[2] ОВ C 80, 16.3.1998 г.[3] ОВ L 194, 25.7.1975 г., стр. 5.[4] ОВ L 262, 27.9.1976 г., стр. 201. Директива, последно изменена с Директива 97/64/EО на Комисията (ОВ L 315, 19.11.1997 г., стр. 13).--------------------------------------------------


title: Решение (ЕС) 2017/1507 на Комисията от 28 август 2017 година за изменение на Решение 2005/37/ЕО за изграждането на Европейски технически и научен център (ЕТНЦ) и за осигуряване координирането на техническите действия за защита на монетите в евро срещу фалшифициране

text:
                  29.8.2017

                  BG

                  Официален вестник на Европейския съюз

                  L 222/25

            РЕШЕНИЕ (ЕС) 2017/1507 НА КОМИСИЯТА
      от 28 август 2017 година
      за изменение на Решение 2005/37/ЕО за изграждането на Европейски технически и научен център (ЕТНЦ) и за осигуряване координирането на техническите действия за защита на монетите в евро срещу фалшифициране
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид член 1 от Решение 2003/861/ЕО на Съвета от 8 декември 2003 г. за анализа и сътрудничеството относно фалшивите монети в евро (1),
      като взе предвид Решение 2003/862/ЕО на Съвета от 8 декември 2003 г. за разширяване действието на Решение 2003/861/ЕО относно анализа и сътрудничеството относно фалшивите монети в евро върху държавите членки, които не са приели еврото за своя единна валута (2),
      като има предвид, че:

                  (1)

                  Европейският технически и научен център (ЕТНЦ) осигурява координацията на компетентните национални органи при технически действия за защита на евромонетите от фалшифициране. ЕТНЦ е създаден в рамките на Комисията към Европейската служба за борба с измамите (OLAF) с Решение 2005/37/ЕО на Комисията (3).

                  (2)

                  През 2014 г. Комисията реши да реорганизира своите служби и да прехвърли задачите, свързани с подготвянето на законодателни и регулаторни инициативи на Комисията с цел защита на еврото срещу фалшифициране и подкрепа в тази област посредством обучение и техническа помощ, от OLAF към Генерална дирекция „Икономически и финансови въпроси“ (ГД ECFIN). Решение 1999/352/ЕО, ЕОВС, Евратом на Комисията (4) беше изменено, за да отрази тази промяна.

                  (3)

                  След приемането на Решение 2005/37/ЕО бяха приети редица допълнителни правни актове, с които се определят задачи на ЕТНЦ. По този начин ЕТНЦ изпълнява задължения по Регламент (ЕС) № 1210/2010 на Европейския парламент и на Съвета (5), Регламент (ЕО) № 2182/2004 на Съвета (6) и Регламент (ЕО) № 2183/2004 на Съвета (7) и допринася за постигане на целите на програма „Перикъл 2020“ съгласно Регламент (ЕС) № 331/2014 на Европейския парламент и на Съвета (8) и Регламент (ЕС) 2015/768 на Съвета (9). Тези задачи следва да бъдат добавени към задачите, изрично посочени в Решение 2005/37/ЕО.

                  (4)

                  Поради това Решение 2005/37/ЕО на Комисията следва да бъде съответно изменено,

            ПРИЕ НАСТОЯЩОТО РЕШЕНИЕ:
      Член 1
      Изменения
      Решение 2005/37/ЕО се изменя, както следва:

                  1)

                  Член 1 се заменя със следното:
                  „Член 1
                  1.   Европейският технически и научен център (ЕТНЦ) се установява в рамките на ГД „Икономически и финансови въпроси“ в Брюксел.
                  2.   За целите на прилагането на настоящото решение генералният директор на ГД „Икономически и финансови въпроси“ се оправомощава да предприема необходимите действия и да сключва с органите на трети държави и с частни образувания административни споразумения, позволяващи на ЕТНЦ да изпълнява своите задачи. Тези административни споразумения могат да засягат по-специално предаването и обмена на техническа информация.“

                  2)

                  Член 2 се заменя със следното:
                  „Член 2
                  ЕТНЦ изпълнява следните задачи:

                              а)

                              анализира и класифицира всеки нов тип фалшива монета в съответствие с член 5, параграф 4 от Регламент (ЕО) № 1338/2001;

                              б)

                              допринася за постигането на целите на програма „Перикъл 2020“ съгласно Регламент (ЕС) № 331/2014 на Европейския парламент и на Съвета (*1);

                              в)

                              изпълнява задачите по членове 4, 5, 7 и 12 от Регламент (ЕС) № 1210/2010 на Европейския парламент и на Съвета (*2) и по членове 2, 4, 5 и 6 от Регламент (ЕО) № 2182/2004 на Съвета (*3);

                              г)

                              подпомага националните центрове за анализ на монети (НЦАМ), както и правоприлагащите органи, и сътрудничи на съответните органи за анализирането на фалшиви евромонети и за засилването на защитата.

                     (*1)  Регламент (ЕС) № 331/2014 на Европейския парламент и на Съвета от 11 март 2014 г. за създаване на програма за обмен, помощ и обучение за защита на еврото срещу фалшифициране (програма „Перикъл 2020“) и за отмяна на решения на Съвета 2001/923/ЕО, 2001/924/ЕО, 2006/75/ЕО, 2006/76/ЕО, 2006/849/ЕО и 2006/850/ЕО (ОВ L 103, 5.4.2014 г., стр. 1)."

                     (*2)  Регламент (ЕС) № 1210/2010 на Европейския парламент и на Съвета от 15 декември 2010 г. относно установяване на истинността на евро монетите и обработката на негодни за употреба евро монети (ОВ L 339, 22.12.2010 г., стр. 1)."

                     (*3)  Регламент (ЕО) № 2182/2004 на Съвета от 6 декември 2004 г. относно медалите и символите, подобни на евромонети (ОВ L 373, 21.12.2004 г., стр. 1).“"

                  3)

                  В последното изречение на член 3 думата „OLAF“ се заменя с „ГД „Икономически и финансови въпроси“.

            Член 2
      Влизане в сила
      Настоящото решение влиза в сила на двадесетия ден след деня на публикуването му в Официален вестник на Европейския съюз.

         Съставено в Брюксел на 28 август 2017 година.

               За Комисията

               Председател

            Jean-Claude JUNCKER

         (1)  ОВ L 325, 12.12.2003 г., стр. 44.

         (2)  ОВ L 325, 12.12.2003 г., стр. 45.

         (3)  Решение 2005/37/ЕО на Комисията от 29 октомври 2004 г. за изграждането на Европейски технически и научен център (ЕТНЦ) и за осигуряване координирането на техническите действия за защита на монетите в евро срещу фалшифициране (ОВ L 19, 21.1.2005 г., стр. 73).

         (4)  Решение 1999/352/ЕО, ЕОВС, Евратом на Комисията от 28 април 1999 г. за създаване на Европейска служба за борба с измамите (OLAF) (ОВ L 136, 31.5.1999 г., стр. 20).

         (5)  Регламент (ЕС) № 1210/2010 на Европейския парламент и на Съвета от 15 декември 2010 г. относно установяване на истинността на евро монетите и обработката на негодни за употреба евро монети (ОВ L 339, 22.12.2010 г., стр. 1).

         (6)  Регламент (ЕО) № 2182/2004 на Съвета от 6 декември 2004 г. относно медалите и символите, подобни на евромонети (ОВ L 373, 21.12.2004 г., стр. 1).

         (7)  Регламент (ЕО) № 2183/2004 на Съвета от 6 декември 2004 г. за разширяване на прилагането на Регламент (ЕО) № 2182/2004 относно медалите и символите, подобни на евромонети, по отношение на неучастващи държави членки (ОВ L 373, 21.12.2004 г., стр. 7).

         (8)  Регламент (ЕС) № 331/2014 от 11 март 2014 г. за създаване на програма за обмен, помощ и обучение за защита на еврото срещу фалшифициране и за отмяна на решения на Съвета 2001/923/ЕО, 2001/924/ЕО, 2006/75/ЕО, 2006/76/ЕО, 2006/849/ЕО и 2006/850/ЕО (ОВ L 103, 5.4.2014 г., стр. 1).

         (9)  Регламент (ЕС) 2015/768 на Съвета от 11 май 2015 г. за разширяване спрямо неучастващите държави членки на приложението на Регламент (ЕС) № 331/2014 на Европейския парламент и на Съвета за създаване на програма за обмен, помощ и обучение за защита на еврото срещу фалшифициране (програма „Перикъл 2020“) (ОВ L 121, 14.5.2015 г., стр. 1).